b'\n_START_ARTICLE_\nPopkovnica\n_START_PARAGRAPH_\nPopk\xc3\xb4vnica (ali p\xc3\xb3pkovnica, lat. chorda umbilicalis, funiculus umbilicalis ali funis) je vrvi podobna tvorba z dvema arterijama in veno, ki povezuje plod s posteljico.\n_START_SECTION_\nRazvoj in anatomija\n_START_PARAGRAPH_\nOblikuje se v petem tednu nose\xc4\x8dnosti z namenom, da se zavarujejo krvne \xc5\xbeile, ki potekajo med plodom in posteljico. Mesto, kjer se popkovnica vra\xc5\xa1\xc4\x8da v posteljico, je zelo razli\xc4\x8dno. Obi\xc4\x8dajno je to v sredini posteljice ali nekoliko ekscentri\xc4\x8dno. Redkeje, v pribli\xc5\xbeno 7\xc2\xa0%, pa je mesto pritrditve popkovnice povsem na robu posteljice, v 1\xc2\xa0% primerov pa celo v plodovih membranah._NEWLINE_Popkovnico v najzgodnje\xc5\xa1i obliki imenujemo primitivna popkovnica. Primitivna popkovnica sestoji iz veznega mezoderma, popkovni\xc4\x8dnih \xc5\xbeil (dve popkovni\xc4\x8dni arteriji in ena popkovni\xc4\x8dna vena), ostanka alantoisa, rumenjakovega voda z vitelinskimi \xc5\xbeilami in iz dela ekstraembrionalnega celoma. Zrela popkovnica sestoji iz dveh popkovni\xc4\x8dnih arterij, ene popkovni\xc4\x8dne vene, ostanka alantoisa, zdrizovine, na povr\xc5\xa1ju pa je amnijski epitelij. Zdrizovina je embrionalna oblika veziva, bogata s proteoglikani in \xc5\xa1\xc4\x8diti krvne \xc5\xbeile v popkovnici. Dol\xc5\xbeina popkovnice je odvisna od premikanja ploda. \xc4\x8ce se plod v maternici veliko premika, je popkovnica dalj\xc5\xa1a, in obratno. Ob porodu je popkovnica normalno dolga 55\xe2\x80\x9360 cm in meri v premeru 2,5 cm.\n_START_SECTION_\nNepravilnosti\n_START_PARAGRAPH_\nPredolga popkovnica, dalj\xc5\xa1a od kot 80 cm, lahko tvori vozle, lahko se ovije okoli plodovih telesnih delov ali pa pride do delne ali popolne zapore krvnih \xc5\xbeil v njej. Prekratka popkovnica, kraj\xc5\xa1a od 40cm pa lahko povzro\xc4\x8da odstopanje posteljice, krvavitve in pomanjkanje kisika za plod._NEWLINE_Popkovnica, ki ovije prst ali okon\xc4\x8dino ploda, lahko povzro\xc4\x8di znotrajmaterni\xc4\x8dno amputacijo prstov ali okon\xc4\x8dine._NEWLINE_V pribli\xc5\xbeno 1\xc2\xa0% je v popkovnici namesto dveh samo ena umbilikalna arterija. Ve\xc4\x8dina novorojen\xc4\x8dkov s samo eno umbilikalno arterijo nima te\xc5\xbeav, vendar pa tako popkovnico pogosto najdemo pri novorojen\xc4\x8dkih nizke porodne te\xc5\xbee in pri tistih z velikimi prirojenimi, zlasti sr\xc4\x8dno-\xc5\xbeilnimi, nepravilnostmi.'